|  |  |  |
| --- | --- | --- |
| **בנק ישראל**  דוברות והסברה כלכלית | \\portals\DavWWWRoot\sites\boi\about\Mitug\DocList\Logo Bank of Israel 2 color\Logo Bank of Israel 2 color.jpg | ‏ירושלים, כ"ז באדר תש"ף  23 במרץ 2020 |

**דברי המפקחת על הבנקים במסיבת העיתונאים של בנק ישראל ב-24 למרץ 2020.**

נקודת המוצא של המערכת הבנקאית בכניסה למשבר טובה מאוד, ו**המערכת הבנקאית בישראל איתנה, יציבה וערוכה למשבר**: יש לבנקים עודפי הון ונזילות המאפשרים להם להמשיך ולתמוך בפעילות המשק גם בזמנים קשים. המערכת הבנקאית היא ספק האשראי הראשי של המשק, והאשראי הוא החמצן לפעילות הכלכלית של משקי בית, עסקים קטנים וגדולים.

בשנים האחרונות ביצע הפיקוח על הבנקים בדיקות מקיפות כדי לוודא שהבנקים יוכלו לעמוד בתרחישי קיצון מאוד חמורים. הפיקוח ההדוק והשמרני של הפיקוח על הבנקים על כל היבטיו ישא פרי בעת הזו.

לציבור בישראל יש אמון במערכת הבנקאית. אנו רואים זאת כיום בגידול הניכר בפיקדונות העו"ש. ברור לנו שהפסדי האשראי יגדלו. זו תוצאה טבעית של כל משבר. אולם לבנקים יש כריות שיכולות לספוג זאת.

כדי לסייע למשק בימים אלו, הנגיד ואני קראנו לבנקים להמשיך לספק אשראי ולסייע לעסקים ולמשקי בית גם בימים אלה של משבר. העברנו למנכ"לי הבנקים מסר שהם יכולים לעשות שימוש בכריות ההון העודפות לצורך מתן אשראי. חשוב להדגיש שהבנקים נדרשים לתת אשראי רק למי שיהיה מסוגל להחזירו לאחר המשבר, כלומר לאחר ניתוח הסיכונים ולא באופן אוטומטי. כספי הבנקים הם קודם כל פיקדונות הציבור, ואנחנו מחויבים לשמור עליהם.

כמו כן, נקטנו בצעדים כדי לסייע למשקי הבית והעסקים לעבור את המשבר ונמשיך ככל שיידרש. בין היתר, אפשרנו לבנקים להעמיד מסגרות אשראי באופן חד צדדי ללקוחות שעלולים לחרוג מהמסגרת, אפשרנו לתת אשראי לכל מטרה כנגד משכון דירה, זאת במטרה שהציבור יוכל לקבל אשראי זול לתקופה ארוכה בריבית נמוכה והחזר חודשי נמוך. עשינו צעד משמעותי כדי לעצור את הגידול במספר הלקוחות שהוטלה עליהם הגבלה (לקוחות שהוטלה עליהם הגבלה הם לקוחות שחזרו להם יותר מ – 10 שקים), היות והמשמעות של הכרזה על לקוח כ"לקוח שהוטלה עליו הגבלה" דרמטית ומגבילה את כל ההתנהלות הכלכלית שלו. עשינו את כל הפעולות הנדרשות כדי לאפשר ללקוחות להמשיך לקבל שירותי בנקאות גם מרחוק בעת הזו. היום ככלל לא צריך להגיע לסניף כדי לבצע פעילות בנקאית, והדבר נכון במיוחד בעת הזו כדי לשמור על בריאות הציבור.

בנוסף לכך, הבנקים מציעים כיום מספר כלים לסיוע לעסקים ולמשקי בית להתמודד עם המשבר. לדוגמא: עסק קטן שנסגר עקב ההוראות של המדינה, או כי העובדים שלו נכנסו לבידוד, צריך חמצן למספר חודשים, עד לתום המשבר. הבנקים מאפשרים לו: דחיית תשלומי הלוואות, ניצול והרחבה של מסגרות אשראי, הארכת תקופת פירעון האשראי וקבלת אשראי חדש, לדוגמא דרך הקרן לעסקים קטנים שמשרד האוצר העמיד.

למשקי הבית, כל הבנקים מאפשרים ללקוחות שמעוניינים בכך לדחות את תשלומי המשכנתא ב- 3 עד 4 חודשים. המשמעות של צעד זה למשק בית מאוד גדולה, ויכול לפנות הוצאות של כ- 15 אלפי ש"ח בממוצע – זה סיוע חשוב בעת הזו, כשעובדים רבים הוצאו לחל"ת או אף פוטרו. ברמת המשק כולו המשמעות היא דחיה של תשלומי משכנתא בהיקף של 3 עד 6 מיליארדי שח (תלוי בהנחות לגבי אחוז משקי הבית שיפנו בבקשה לדחיה כאמור).

אנו בפיקוח על הבנקים קשובים לשטח ומודעים לקשיים גדולים שיש לעסקים רבים בימים אלה. כולנו מרגישים זאת. הבנקאים נמצאים בקשר עם כל לקוח עסקי ובונים לו פתרון מותאם שיסייע לו לעבור את המשבר. בפועל אנו רואים גידול באשראי הבנקאי גם אם במקביל, הריבית עליו עולה, בשל העלייה במחיר גיוס המקורות של הבנקים ועליית הסיכון של הלווים.

לסיכום ברצוני להדגיש כי אנחנו מגויסים ונחושים לסייע למשק לעבור את המשבר ובמקביל לשמור על כספי המפקידים במערכת הבנקאית. על כן, נמשיך לעשות צעדים, ככל שיידרש.